Norske Mathilde Storm damper opp «One Day» med het sex: – Stolt
«Rådebank»-stjernen Mathilde Storm (23) spiller dristig birolle i TV-serien «One Day», som nå topper Netflix-listen. Historien bygger på David Nicholls bestselgerroman fra 2009. Ambika Mod (29) spiller Emma mot «The White Lotus»-skuespiller Leo Woodall (27) i rollen som Dexter Mayhew. Den britiske serien er blitt en stor snakkis i sosiale medier. Men det kanskje ikke alle har fått med seg, er at «Rådebank»-skuespiller Mathilde Storm står på rollelisten i én av episodene. Og det i en dampende het scene mot Woodall. – Sexscenen synes jeg var dritgøy, og når jeg ser tilbake på det, så tenker jeg at jeg kunne gått enda mer crazy. Jeg angrer litt på at jeg ikke gjorde det, sier Storm til Se og Hør. «En dag», som er den norske tittelen, handler om Emma (spilt av Mod) og Dexter (Woodall). De to møtes første gang på avslutningsfesten etter college. Det som kunne blitt en kjærlighetshistorie, utvikler seg i stedet til et nært, men ikke problemfritt vennskap – som strekker seg over mange år. Underveis har særlig Woodalls rollefigur mange seksuelle eventyr, og det er i et av disse den norske skuespilleren (og artisten) dukker opp – i rollen som den skandinaviske sommerflørten Tove. Nettopp disse scenene er blant de mest pikante i hele serien. Storm forteller til Se og Hør – som først omtalte saken – at hun sikret seg rollen for noen år siden. Det skjedde etter at Netflix hadde søkt etter en skandinavisk jente til en heftig nakenscene.  Videoen hun filmet av seg selv og sendte til strømmekanalen, overbeviste produsentene, og innspillingen fant sted i Roma i 2022. Til VG opplyser Storm, som befinner seg på ferie i utlandet, at hun «levde det beste livet» den uken innspillingen varte. – Fin sex-scene At «hele verden» nå kan se henne uten en tråd, lever hun godt med. – På forhånd var det mye snakk om at jeg skulle forestille å ha en «huge orgasm». Det var de ordene de brukte. Men da jeg så det på TV, var det søtere enn jeg hadde forestilt meg i hodet mitt. Jeg synes det ble en fin sex-scene, sier hun. Storm synes det er meningsfullt å kunne være med å normalisere kropp og sex. Og hun er stolt over å ha vært uredd nok til å ta utfordringen. – Og jeg er stolt over å gjøre noe annerledes. Sex er en normal ting, og jeg er fornøyd med at jeg klarte å gjøre det. Jeg har ikke følt meg kjempesikker på kroppen min og puppene mine opp gjennom livet, men nå kan jeg vise verden at kroppen min også er sexy.  Både Storm og Woodall ble utstyrt med hver sine kunstige kjønnsorganer, hun med en skikkelig bust. – Jeg hadde trodd at de skulle vise den, men det gjorde de ikke, sier hun og ler. Storm og Woodall ble godt kjent, og følger hverandre fortsatt på Instagram. Men de har ikke kontakt i dag, forteller hun. – Men vi hadde et godt vennskap i Roma, og vi møttes på premieren. Det var gøy. «One Day» hadde premiere 8. februar. To dager senere plasserte den seg som nummer én på listen over de mest sette Netflix-seriene i Norge akkurat nå. – Jævlig vanskelig Der troner den fortsatt. Denne uken føk den også rett inn på en tredjeplass på listen over de mest sette seriene globalt på strømmekanalen. – Det er kjempegøy, sier Storm, som mener det er «mye sjel» i serien. – Historien fortjener å få oppmerksomhet, og det gir meg mye å være med på noe som betyr noe for folk. Kjærlighet er så jævlig vanskelig at det kommer ikke nok serier om det, sier skuespilleren – som ikke vil utdype egen sivilstatus. – Men jeg kan si at jeg har det veldig, veldig bra. Nå håper Storm – også kjent fra «Innebandykrigerne», «Ellos eatnu – La elva leve», «Venner fra før» og «Løvekvinnen» – at «One Day»-rollen vil åpne flere dører. – Jeg elsker å jobbe med skuespill og nye typer roller. Så ja, jeg håper noen finner meg interessant, sier 23-åringen, som i tillegg er sanger og har over 40.000 månedlige lyttere på Spotify. I disse dager befinner Storm seg på en måned lang venninneferie, akkurat nå i Vietnam. –  Vi har også vært i Kambodsja og tilbrakt «one night in Bangkok», forklarer hun. For dem som ikke vet det – «One Day» er serieversjonen av filmen med samme navn fra 2011, der Anne Hathaway (41) og Jim Sturgess (45) spilte hovedrollene. VGs anmelder ga terningkast 3.  Se filmtraileren fra 2011:
Mathilde Storm (23), kjent fra «Rådebank», spiller birolle i Netflix-serien «One Day» Serien er basert på David Nicholls bestselgerroman fra 2009 og topper Netflix-listen Storm spiller skandinavisk sommerflørt i en het sexscene mot «The White Lotus»-skuespiller Leo Woodall Storm er stolt over å være med og normalisere kropp og sex Serien «One Day» hadde premiere 8. februar og er blitt en stor snakkis